**MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES ĀRKĀRTAS**

**SĒDES PROTOKOLS Nr. 8**

Madonā

2025. gada 23. maijā

Sēde notiek videokonferences režīmā ZOOM.

Sēde sasaukta plkst. 09.00

Sēdi atklāj plkst. 09.00

Sēdes norise tiek fiksēta audiovizuālajā ierakstā.

**Sēdi vada**: domes priekšsēdētājs Agris Lungevičs.

**Protokolē**: lietvede Evija Cipule.

**Sēdē piedalās deputāti:**

Agris Lungevičs, Aigars Šķēls, Aivis Masaļskis, Andris Sakne, Artūrs Čačka, Arvīds Greidiņš, Gunārs Ikaunieks, Guntis Klikučs, Iveta Peilāne, Kaspars Udrass, Sandra Maksimova, Valda Kļaviņa, Vita Robalte, Zigfrīds Gora.

**Sēdē nepiedalās deputāti:**

Andris Dombrovskis, Artūrs Grandāns, Gatis Teilis, Māris Olte, Rūdolfs Preiss– attaisnotu iemeslu dēļ.

**Sēdē piedalās:**

Administrācijas darbinieki: Uģis Fjodorovs – pašvaldības izpilddirektors, Artūrs Leimanis – informācijas tehnoloģiju nodaļas lietotāju atbalsta speciālists, Liene Ankrava – finanšu nodaļas vadītāja, Evita Zāle – juridiskās un personāla nodaļas vadītāja, Sarmīte Melle – juriste, Klinta Galeja - projektu ieviešanas nodaļas vadītāja.

Iestāžu vadītāji un darbinieki: Zane Grīnvalde – Madonas Novadpētniecības un mākslas muzeja direktore.

**DARBA KĀRTĪBA:**

1. **Par Madonas novada pašvaldības investīciju projekta “Teritorijas labiekārtojuma pārbūve pirmskolas izglītības iestādē “Saulīte”, Madonā” īstenošanu un aizņēmuma ņemšanu**

*ZIŅO: Agris Lungevičs*

1. **Par kultūras pieminekļa statusa piešķiršanu**

*ZIŅO: Agris Lungevičs*

1. **Par Madonas novada pašvaldības investīciju projekta** **“Teritorijas labiekārtojuma pārbūve pirmskolas izglītības iestādē “Saulīte”, Madonā” īstenošanu un aizņēmuma ņemšanu**

*ZIŅO: Agris Lungevičs*

*DEBATĒS PIEDALĀS: S.Maksimova, A.Šķēls*

Madonas novada pašvaldības iepirkumu komisijā veikts iepirkums id.nr. MNP 2025/19 “Teritorijas labiekārtojuma pārbūve pirmskolas izglītības iestādēs Madonā”, kura 1. daļā “Teritorijas labiekārtojuma pārbūve PII “Saulīte” Madonā” kopējā līgumcena sastāda EUR 628 670,51 (seši simti divdesmit astoņi tūkstoši seši simti septiņdesmit *euro*, 51 *cents*), t.sk. pievienotās vērtības nodoklis. Plānotās būvuzraudzības izmaksas līdz EUR 5 000,00 (pieci tūkstoši *euro* 0 *centi*).

Lai īstenotu investīciju projektu ”Teritorijas labiekārtojuma pārbūve pirmskolas izglītības iestādē “Saulīte”, Madonā” nepieciešams finansējums EUR 633 670,51 (seši simti trīsdesmit trīs tūkstoši seši simti septiņdesmit *euro*, 51 *cents*), ar pievienotās vērtības nodokli, t.sk. pašvaldības finansējums EUR 133 670,51 (viens simts trīsdesmit trīs tūkstoši seši simti septiņdesmit *euro* 51 *cents*), aizņēmums valsts kasē EUR 500 000,00 (pieci simti tūkstoši *euro* 0 *centi*).

Investīciju projekts “Teritorijas labiekārtojuma pārbūve pirmskolas izglītības iestādē “Saulīte” Madonā” atbilst Madonas novada ilgtspējīgas attīstības stratēģijai 2022.-2047. gadam un Madonas novada attīstības programmas 2022. - 2028. gadam investīciju plānam un nodrošina lietderīgu investīciju īstenošanu pašvaldības autonomo funkciju izpildei atbilstoši Pašvaldības likuma 4. pantam.

Noklausījusies sniegto informāciju, ņemot vērā 14.05.2025. Uzņēmējdarbības, teritoriālo un vides jautājumu komitejas un 21.05.2025. Finanšu un attīstības komitejas atzinumus, atklāti balsojot**: PAR – 14** (Agris Lungevičs, Aigars Šķēls, Aivis Masaļskis, Andris Sakne, Artūrs Čačka, Arvīds Greidiņš, Gunārs Ikaunieks, Guntis Klikučs, Iveta Peilāne, Kaspars Udrass, Sandra Maksimova, Valda Kļaviņa, Vita Robalte, Zigfrīds Gora), **PRET - NAV, ATTURAS - NAV**, Madonas novada pašvaldības dome **NOLEMJ**:

1. Apstiprināt investīciju projekta “Teritorijas labiekārtojuma pārbūve pirmskolas izglītības iestādē “Saulīte”, Madonā” īstenošanu par kopējo summu EUR 633 670,51 (seši simti trīsdesmit trīs tūkstoši seši simti septiņdesmit *euro*, 51 *cents*), ar pievienotās vērtības nodokli.
2. Lūgt Pašvaldību aizņēmuma un galvojuma kontroles un pārraudzības padomi atbalstīt aizņēmuma ņemšanu EUR 500 000,00 (pieci simti tūkstoši *euro* 0 *centi*) apmērā investīciju projekta “Teritorijas labiekārtojuma pārbūve pirmskolas izglītības iestādē “Saulīte”, Madonā” īstenošanai, Valsts kasē uz 20 gadiem ar noteikto procentu likmi un atlikto maksājumu uz 3 gadiem. Aizņēmumu izņemt un apgūt 2025. gadā un 2026. gadā. Aizņēmuma atmaksu garantēt ar pašvaldības budžetu.
3. Piešķirt Madonas novada pašvaldības līdzfinansējumu EUR 133 670,51 (viens simts trīsdesmit trīs tūkstoši seši simti septiņdesmit euro 51 cents) apmērā no Madonas novada pašvaldības 2025. gada budžeta nesadalītajiem līdzekļiem, kas daļēji 58506,00 EUR ņemti no Centrālās administrācijas Projektu ieviešanas nodaļas (projektu tāmēm 1520.95 un 1520.96 ), daļēji 60 334,98 EUR no Madonas novada pašvaldības 2025.gada budžeta nesadalītā atlikuma Valsts kases kontā Pedagogu algām un brīvpusdienām un iztrūkstošo summu 14 829,53 EUR no Madonas novada pašvaldības 2025.gada budžeta nesadalītajiem līdzekļiem kas ņemti no Madonas apvienības pārvaldes 2024. gada budžeta atlikuma.

*Galeja 29360277*

*Lēmums Nr.242*

1. **Par kultūras pieminekļa statusa piešķiršanu**

*ZIŅO: Agris Lungevičs*

*DEBATĒS PIEDALĀS: V.Robalte, A.Šķēls, E.Zāle*

Tiek izskatīts pašvaldības domes deputātu ierosinājums piešķirt Madonas Ugunsdzēsēju depo ēkai kultūras pieminekļa statusu un iekļaut to Valsts aizsargājamo kultūras pieminekļu sarakstā kā industriālo pieminekli.

Madonas Ugunsdzēsēju depo ēkas pastāvēšana ir apdraudēta, jo to ir paredzēts nojaukt.

Likuma “Par kultūras pieminekļu aizsardzību” (turpmāk – Likums) 1. pantā norādīts, ka kultūras pieminekļi ir kultūrvēsturiskā mantojuma daļa — tās var cita starpā būt atsevišķas ēkas, kurām ir vēsturiska, zinātniska, mākslinieciska vai citāda kultūras vērtība un kuru saglabāšana nākamajām paaudzēm atbilst Latvijas valsts un tautas, kā arī starptautiskajām interesēm.

Likuma 14. panta pirmajā daļā noteikts, ka kultūras pieminekļus atbilstoši to vēsturiskajai, zinātniskajai, mākslinieciskajai vai citādai kultūras vērtībai iedala valsts, reģiona un vietējās nozīmes kultūras pieminekļos un Ministru kabineta noteiktajā kārtībā iekļauj kā valsts, reģiona vai vietējās nozīmes kultūras pieminekļus valsts aizsargājamo kultūras pieminekļu sarakstā.

Ministru kabineta 2021. gada 26.oktobra noteikumu Nr.720 “Kultūras pieminekļu uzskaites, aizsardzības, izmantošanas un restaurācijas noteikumi” (turpmāk – Noteikumi Nr.720) 3. punktā noteiktas kultūras pieminekļu tipoloģiskās grupas, tostarp 3.4. apakšpunktā - industriālie pieminekļi– būves, iekārtas, priekšmeti un citi tehniska rakstura objekti, kas atspoguļo ražošanas, amatniecības, transporta, lauksaimniecības attīstību un teritoriju infrastruktūras attīstību, kā arī militāro vēsturi.

Noteikumu Nr.720 2.punktā ir noteikti vispārējie kritēriji objekta iekļaušanai kultūras pieminekļu sarakstā: Objekta autentiskums iekļaušanas brīdī un tā unikālais vai retais raksturs savā īpašajā tipoloģiskajā grupā; Objekta novietojums; Interešu daudzveidība un koncentrācija vienā objektā; Objekta kultūrvēsturiskā nozīme, ko ietekmē datējums; ar objektu saistītās personas un nozīmīgi vēsturiski notikumi (objekta nozīme kā nācijas sociālo, zinātnisko, ekonomisko, kultūras vai militārās vēstures ilustrācija, arhitektoniskā vai mākslinieciskā koncepcija, izpildījums, tradicionālās tehnikas; nozīmīgās tehniskās evolūcijas kvalitātes); Vietējās sabiedrības interešu grupu ierosinātas, īpaši izceltas un atzītas citas kvalitātes, kas piešķir objektam nozīmi un pievienoto vērtību.

Depo ēka, kadastra apzīmējums 7001 001 1047 001, atrodas nekustamajā īpašumā ar kadastra Nr. 7001 0011 047, kura adrese ir Saules iela 8, Madona, Madonas novads. Depo ēkas īpašnieks ir Latvijas valsts Iekšlietu ministrijas personā.

Madona kā pilsēta izveidojās, pateicoties dzelzceļa izbūvei, toreiz vēl maz apdzīvotā vietā 20. gadsimta sākumā. Pilsētas apbūve ir samērā jauna, vecākās ēkas datētas ar 19. gadsimta otro pusi. Galvenokārt pilsētas apbūvi veido 20.gadsimtā celtas ēkas. Pēc pilsētas tiesību iegūšanas 1926. gadā Madonā tiek uzcelta virkne sabiedriski nozīmīgu ēku: Madonas pilsētas vidusskola, tagad Madonas Valsts ģimnāzija, tobrīd pirmā lielākā ārpus Rīgas uzceltā skolas ēka (1926., A.Maidels), pasta un telegrāfa ēka (1928., D. Zariņš), Madonas apriņķa valdes nams, tagad Valsts policijas Vidzemes reģiona pārvaldes Dienvidvidzemes iecirknis Madonā (1929., K.Zīverss), Aizsargu nams, tagad Madonas novada Kultūras centrs (1935., V.Vitands), pamatskolas ēka (1934.,V.Bergkinds), kā arī ugunsdzēsēju depo (1937., A.Neiders).

Madonas Brīvprātīgo ugunsdzēsēju biedrība dibināta 1913. gadā. Ilgu laiku biedrībai nebija pastāvīgu telpu. Pie depo ēkas Ugunsdzēsēju biedrība tiek tikai 24 gadus vēlāk. 1936.gada 7.jūnijā ielikts ēkas pamatakmens, bet 1937. gada 10.oktobrī ēka atklāta. Atbilstoši tā laika arhitektūras tendencēm Madona iegūst modernu, funkcionālisma stilā celtu ugunsdzēsēju depo, ko projektēja būvinženieris Alberts Neiders. Depo būvniecība izmaksāja ap 20 000 latu un daļa naudas savākta ziedojumu veidā.

Kā jaunai pilsētai, Madonā liela nozīme ir pilsētbūvniecības vēsturei, kas veidojusies 20. gadsimta ietvaros un vēsta par aktuālajām arhitektūras tendencēm reģionā gan pirms Pirmā Pasaules kara, gan vēl vairāk – Pirmās Latvijas Republikas laikā. Īpaši 20. gadsimta 20. – 40. gados tiek uzceltas dažādas sabiedriski nozīmīgas, kā arī privātās ēkas. Diemžēl ir ēkas, kas savu veidolu ir zaudējušas. Madonas Ugunsdzēsēju depo ēka (turpmāk – Depo ēka) ir izteiksmīgs piemērs starpkaru modernisma arhitektūrai Madonā, pārstāvot funkcionālisma jeb t.s. jaunās lietišķības virzienu, atrodas šādā ēku “klāsterī”:

pirmkārt – Saules iela ir viena no senākajām Madonas ielām (līdz ar Rīgas ielu);

otrkārt - pretī Depo ēkai atrodas 1923. gadā celtais Pētera Mazūra nams, pretī Mazūra un Depo ēkai, Tirgus un Saules ielas stūrī atrodas 1928. gadā atklātā pasta un telegrāfa ēka, tālāk, ejot pa Saules ielu prom no centra, - 1926. gadā celtais tirgotāja Spalviņa nams, bet, ejot pa Tirgus ielu augšup uz pilsētas centrālo laukumu – Saieta laukumu, kreisajā malā redzama 1928. gadā uzceltā provizora Pētera Dolmaņa nams (tolaik pirmais privātais trīsstāvu nams jaunajā pilsētā).

Madonieša arhitekta Arta Zvirgzdiņa atzinums par Depo ēkas nozīmību: Madonas mērogā šī ēka ir nozīmīga — tā iemieso pilsētas starpkaru identitāti, kultūrvēsturisku slāni un līdz ar to arī telpisku atmiņu par laikmetu, kurā Madona izveidojās kā pilsēta. 1937. gadā celtais ugunsdzēsēju depo — raksturīga funkcionālisma jeb t.s. jaunās lietišķības perioda publiskā celtne. Nobīdītie, asimetriskie apjomi, stūra balkons, zem kura eleganti risināta galvenā ieeja, kā arī šļūteņu žāvēšanas tornis, kas piešķir vertikālu akcentu ēkas kompozīcijai, — viss kopā precīzi atspoguļo sava laika estētiku un funkciju.

Madonas novada teritorijas plānojumā Depo ēkas teritorijai ir noteikts publiskās apbūves statuss, un zemes vienība, uz kuras atrodas Depo ēka, pieguļ - Jauktas centra apbūves teritorijai (C), kas noteikta tikai Madonas pilsētai, šīs teritorijas galvenais zemes izmantošanas veids ir vēsturiski izveidojies pilsētas kodols.

Pašlaik izstrādājamajā novada teritorijas plānojumā Depo ēkas teritorija noteikta kā Publiskās apbūves teritorija, kas pieguļ Madonas pilsētas vēsturiskā centra apbūvei.

Madonas novadpētniecības un mākslas muzeja vērtējums par Depo ēku: Madonai kā jaunai mazpilsētai katra ēka, kas vēsta par pilsētbūvniecību, industriālo mantojumu, vērtībām un tradīcijām, ir svarīga. Depo ēka liecina par Brīvvalsts laika pilsētas apbūvi, arhitektūru, tā atrodas pilsētas centrā, ļoti labā lokācijā. Tā ir liecība par Madonas ugunsdzēsēju vēsturi un vienīgais funkcionālisma stila paraugs, kas apliecina industriālā mantojuma nozīmi. Šāda veida ugunsdzēsēju depo ēka ir nozīmīga visam Vidzemes reģionam, jo reģionā tāda veida ugunsdzēsēju depo nav satopams. Ēkas nojaukšana būs liels zaudējums ne tikai Madonas pilsētas apbūves ainavai, bet arī Vidzemes reģiona industriālajam mantojumam. Ievērojot ēkas arhitektonisko un funkcionālo vērtību, vēstures stāstu, atrašanās vietu, ir svarīgi Depo ēku izmantot kopienas, iedzīvotāju vajadzībām, veidojot par to par dzīvu, aktīvu vietu pilsētā, kas vienlaicīgi vēsta par ugunsdzēsēju depo ēkas vēsturi, mūsu mantojuma vērtībām, aicina kopā pulcēties jauniešus, pilsētas iedzīvotājus. Pasaules un arī Latvijas piemēri parāda, ka šādas ēkas izmanto kā muzeju atklātās krātuves, kafejnīcas, tūrisma informācijas centrus, ekspozīcijas, kopienas centrus utt., ļaujot ēkai dzīvot, nevis nojaucot.

Priekšlikums par kultūras pieminekļa statusa piešķiršanu ir iesniedzams Nacionālajā kultūras mantojuma pārvaldē.

Pamatojoties uz likuma “Par kultūras pieminekļu aizsardzību” 14. pantu, Ministru kabineta 2021. gada 26.oktobra noteikumu Nr.720 “Kultūras pieminekļu uzskaites, aizsardzības, izmantošanas un restaurācijas noteikumi” 10., 11. punktu, Pašvaldību likuma 10. panta pirmās daļas pirmo teikumu, 4. panta pirmās daļas 5.punktu, atklāti balsojot**: PAR – 14** (Agris Lungevičs, Aigars Šķēls, Aivis Masaļskis, Andris Sakne, Artūrs Čačka, Arvīds Greidiņš, Gunārs Ikaunieks, Guntis Klikučs, Iveta Peilāne, Kaspars Udrass, Sandra Maksimova, Valda Kļaviņa, Vita Robalte, Zigfrīds Gora), **PRET - NAV, ATTURAS - NAV**, Madonas novada pašvaldības dome **NOLEMJ**:

1. Atbalstīt priekšlikumu iekļaut valsts aizsargājamo kultūras pieminekļu sarakstā kultūras pieminekli ar statusu industriālais piemineklis Madonas ugunsdzēsēju depo ēku, kadastra apzīmējums 7001 001 1047 001, adrese Saules iela 8, Madona, Madonas novads.
2. Uzdot Madonas novadpētniecības un mākslas muzejam sagatavot dokumentus par ēkas iekļaušanu valsts aizsargājamo kultūras pieminekļu sarakstā Nacionālajai kultūras mantojuma pārvaldei un iesniegt tos Madonas novada Centrālajā administrācijā vienas darbdienas laikā pēc lēmuma pieņemšanas.
3. Uzdot Madonas novada Centrālajai administrācijai informēt Depo ēkas īpašnieku par kultūras pieminekļa statusa piešķiršanas ierosināšanu un nosūtīt sagatavotos dokumentus Nacionālajai kultūras mantojuma pārvaldei.

*Grīnvalde 29418187*

*Melle 27307570*

*Lēmums Nr.243*

*Sēdes darba process, ziņojumi, priekšlikumi/ierosinājumi, komentāri, diskusijas atspoguļoti sēdes audiovizuālajā ierakstā.*

Sēdi slēdz 09.19

Sēdes vadītājs A. Lungevičs

Sēdes protokolētāja E. Cipule